Dina Raabjerg (KF), 2026-01-06:
Tak, formand.
Sjældent har så mange danskere med spænding ventet på brev fra kommunen: Bliver der mon rullet fjernvarme ud her på min matrikel?
Sådan sagde statsministeren på kommunalpolitisk topmøde den 16. marts 2023.
I flere andre taler har statsministeren talt for udfasning af gas og realisering af fjernvarmeprojekter.
I september 2023 nævnte hun desuden behovet for sikkerhed i forhold til fjernvarmepriser og det prisloft på fjernvarme, som vi siden har lavet.
Derfor undrer det mig godt nok, når Socialdemokratiet, Venstre og Moderaterne siger nej til det her forslag.
For Folketinget har lavet en aftale om, at gas ikke skal bruges i radiatorerne.
Det har ikke været nogen løs ambition.
Det var en klokkeklar politisk aftale.
Statsministeren og den socialdemokratiske klimakommissær har talt for det flere gange.
Imod sædvane har en ny minister i en ny regering så fortolket aftalen, som det lige passer ind.
Og Venstre har talt imod den aftale, som man selv har indgået.
For resultatet er forudsigeligt: Gassen er gået ud af projekt udfasning af gas.
Mens vi står her, sidder der tusinder af danskere derhjemme, som er i tvivl om, hvad de skal forvente.
De sidder med regninger og uklare muligheder, som de har vanskeligt ved at træffe beslutninger ud fra, fordi regeringens partier fører deres egne kampe i stedet for at skabe klarhed.
Men faktum er, at det her jo ikke handler om fortolkning af et dokument.
Det er jo et konkret politisk valg fra regeringen, at man ikke vil skabe nogen afklaring, og det valg sender mennesker og kommuner i en venteposition.
Samtidig hører vi igen og igen, at biogas gør det hele mindre presserende, og at gassen bliver grøn, men det er en belejlig undskyldning, for vi kender jo godt virkeligheden.
Biogassen bliver eksporteret.
87 pct. af oprindelsesgarantierne bliver eksporteret til dem, som betaler mest, og det er ikke dem med danske radiatorer.
Samtidig har vi fået nye tal, der viser, at der udledes mere CO 2 ved produktionen af biogas, end vi hidtil havde regnet med.
Endelig er EU klar i mælet om, at det er grøn gas i radiatoren og ikke et beregnet grønt gaskryds i et regneark, som tæller, når vi siger grøn gas.
Det har ministeren faktisk svaret mig i et spørgsmål.
Derfor forstår jeg ikke, at Socialdemokratiet, som også sidder på klimakommissærposten i EU, overhovedet finder sig i det her.
Faktum er, at almindelige gasforbrugere kigger ind i stigende priser, fordi færre skal betale for gasnettet, fordi afgifterne stiger, fordi billig russisk gas ikke er noget, vi må have, og fordi vi ikke kan byde, at varmepumpebrugere og fjernvarmekunder skal betale for gaslagre over skatten til de forbrugere, som bliver ved med at bruge gas.
Det er ikke dem med nye huse og valgmuligheder, som bliver ramt af den her uklarhed.
Det er pensionisten, og det er boligejeren i det område, hvor fjernvarmen er udskudt.
I Det Konservative Folkeparti bakker vi op om intentionen i det her beslutningsforslag, nemlig om at skabe en klarhed for forbrugerne og for kommunerne i de områder, hvor der er planlagt fjernvarme.
Vi synes også, at der skal gøres mere for at sikre kvaliteten i fjernvarmeprojekterne, så forbrugerne kan træffe det valg med ro i maven, men det er en helt anden snak.
Grøn gas er en knap ressource.
Den skal bruges der, hvor alternativerne ikke findes og ikke i radiatorerne, hvor der gør.
Udsættelse er ikke gratis.
Det sender bare regningen videre, og forbrugerne ender med at betale for politisk tøven.
Derfor vil jeg da gerne spørge ordførerne fra Socialdemokratiet, Venstre og Moderaterne: Hvis gas ikke skal ud af boligerne og der, hvor man har udlagt til fjernvarme, nu, hvor og hvornår skal den så?
Tak for ordet.